J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2022. november 23-i rendkívüli nyílt üléséről***

Rendelet: 15-17/2022 (XI.24)

Határozat: 125-128/2022 (XI.23.)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2022. november 23-i nyílt üléséről |
| *Jelen vannak:* | Bebes István, Belencsák István, Czvitkovics Gyula, Dr. Hadnagy Ádám, Dr. Szabó Barna, Geosics László, Auer Miklós, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | Tóth Gábor és Petrovics László képviselő-testületi tagok |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetője |

Bebes István polgármester köszönti a Képviselő-testület tagjait, megállapítja, hogy a Képviselő-testület 10 fővel jelen van, az határozatképes, az ülést 8 órakor megnyitja.

A Képviselő-testület a kiküldött napirendet 10 igen szavazattal elfogadja, és a következő napirendet hagyja jóvá:

N A P I R E N D

Nyílt ülés keretében:

1. A közterületek használatáról és rendjéről szóló 21/2003. (VI.1.) önkormányzati rendelet módosítása
Előterjesztő: **Bebes István** polgármester
2. Az Önkormányzat tulajdonában álló lakások és helyiségek bérletéről szóló rendelet módosítása
Előterjesztő: **Bebes István** polgármester
3. A házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről szóló rendelet megalkotása
Előterjesztő: **Bebes István** polgármester
4. Pályázat kiírása a Körmend, József Attila u. 8. 1. emelet. 7. szám alatti ingatlanra
Előterjesztő: **Bebes István** polgármester

1. Körmend Híradó című városi újság kiadása
Előterjesztő: **Bebes István** polgármester
2. Tagi kölcsön kapcsán döntéshozatal
Előterjesztő: **Bebes István** polgármester
3. Basketball Körmend Spot Kft. kérelme

Előterjesztő: **Bebes István** polgármester

**N A P I R E N D:**

**1./ A közterületek használatáról és rendjéről szóló 21/2003. (VI.1.) önkormányzati rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a jövő évi költségvetés tervezése miatt történik ezen előterjesztés megtárgyalása. A közterület használati díjak esetében nagyságrendileg 10 %-os emelést javasolnak 2023. január 1-től kezdődően. A közterület használati díjak teljes egészében az Önkormányzat bevételét képezik. Kéri a Testületet, tárgyalják meg az előterjesztésben foglaltakat, majd hozzanak döntést.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő rendeletet alkotja:

**15****/2022. (XI.24.) önkormányzati rendelet**

A közterületek használatáról és rendjéről szóló 21/2003. (VI. 1.) önkormányzati rendelet módosításáról

**2./ Az Önkormányzat tulajdonában álló lakások és helyiségek bérletéről szóló rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, jelzés érkezett, hogy a rendelet módosítása fontos lenne, hiszen a bérleti díj egyértelmű nem határozta meg annak kivetésének tartamát. Konkrét meghatározása azért indokolt, mert az egyes lakásoknál eltérés volt a gyakorlatban abban a tekintetben, milyen költségeket tartalmaz a bérleti díj, és mit nem. Javasolják, hogy a bérleti díj semmilyen költséget ne tartalmazzon, és valamennyi közüzemi költséget és a társasházi közös költség üzemeltetési részét is a bérlők fizessék meg közvetlenül a szolgáltatónak. Ennek kezdeményezését tették napirendre, így kéri a Testület döntését a rendelet módosításával kapcsolatban.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő rendeletet alkotja:

**16****/2022. (XI.24.) önkormányzati rendelet**

Az önkormányzat tulajdonában álló lakások és helyiségek bérletéről szóló 5/2020. (II. 6.) önkormányzati rendelet módosításáról

**3./ A házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről szóló rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jogszabályi változások miatt szükséges a rendelet módosítása. A díjak tekintetében 11 éve nem történt díjemelés és a környező városok esetében is lényegesen magasabb díjakat alkalmaznak. Kéri a Testületet, ezt figyelembe véve folytassa le a napirend megtárgyalását és hozzon döntést.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

További kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal mellett elfogadja, és a következő rendeletet alkotja:

**17****/2022. (XI.24.) önkormányzati rendelet**

A hivatali helyiségen, valamint hivatali munkaidőn kívül történő házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről

**4./ Pályázat kiírása a Körmend, József Attila u. 8. 1. emelet. 7. szám alatti ingatlanra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2020-ban az Önkormányzat írt ki pályázatot, amely eredménytelenül zárult. Javasolja, hogy az ingatlan értékesítésére ismételten írjanak ki pályázatot a melléklet szerinti tartalommal. Az ingatlannak a szakértő által újonnan felbecsült értéke 11.200.000 forint.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő határozatot hozza:

**125****/2022. (XI.23.) önkormányzati határozat**

Körmend Város Önkormányzata Képviselő-testülete nyílt pályázatot ír ki a Körmend, József Attila u. 8. 1. emelet 7. szám alatti, 35 m2 alapterületű, lakás megnevezésű ingatlan értékesítésére. A pályázati felhívás az előterjesztéshez csatoltak szerint kerül jóváhagyásra.

**5./ Körmend Híradó című városi újság kiadása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az ajánlatkérésről döntött már a Képviselő-testület a Körmendi Híradó című városi lap kapcsán. Az ajánlatkérés lefolytatódott, a csatolt ajánlatok érkeztek. Kéri a Testületet, hogy az ajánlatok alapján döntsön az újság kiadásáról a határozati javaslatban foglaltak szerint.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő határozatot hozza:

**126****/2022. (XI.23.) önkormányzati határozat**

Körmend Város Önkormányzata Képviselő-testülete úgy dönt, hogy az előzetesen lefolytatott ajánlatkérés alapján a Körmendi Híradó című városi újság kiadói és terjesztői feladatainak ellátására a legjobb ajánlatot tevő Szuperinfó Magyarország Médi Kiadói Kft (8200 Veszprém, Házgyári út 12.) -vel köt szerződést, és felhatalmazza a Polgármestert a szerződés megkötésére.

**6./** **Tagi kölcsön kapcsán döntéshozatal**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Média Centrum Városi Televízió és Rádió Nonprofit Közhasznú Kft-nak több alkalommal is tagi kölcsönt biztosítottak annak érdekében, hogy a cég tulajdonában álló Rádió 8 Körmend Kft működése biztosítható legyen. A rádió vételkörzete kötött, 10 évre nyerte el a frekvenciatartomány működtetését a Rádió 8 Kft. A frekvencia elnyerése nyilván kötelezettségekkel is jár, hiszen kötött óraszámban kell közszolgálati műsorokat gyártani. Az Önkormányzat által adott tagi kölcsönökből biztosítható volt a működtetés a Körmendi Média Centrum Városi Televízió keresztül, melyet szeretne megköszönni a Média Centrum Kft.-nek. A működést megkönnyítendő, lehetősége van az Önkormányzatnak, hogy elengedje a tagi kölcsönt.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő határozatot hozza:

**127****/2022. (XI.23.) önkormányzati határozat**

Körmend Város Önkormányzata Képviselő-testülete a Körmendi Média Centrum Városi Televízió és Rádió Nonprofit Közhasznú Korlátolt Felelősségű Társaságnak 2021 és 2022. években a Rádió 8 Körmend Műsorszolgáltató Korlátolt Felelősségű Társaság működtetésére biztosított, összesen 19.000.000 Ft. összegű tagi kölcsönt elengedi, annak visszafizetésének igényéről lemond, ezzel segítve a Körmendi Média Centrum Városi Televízió és Rádió Nonprofit Közhasznú Korlátolt Felelősségű Társaság és közvetve a Rádió Nonprofit Közhasznú Korlátolt Felelősségű Társaság működését.

**7./** **Basketball Körmend Spot Kft. kérelme**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a körmendi kosárlabda klub fordult kéréssel az Önkormányzathoz támogatást kérve a Klub működéséhez. A megemelkedett nemzetközi szereplés költségeivel is indokolják ezt. Javaslatot fogalmaztak meg egy összegben, amely a határozati javaslatban megtalálható.

Szlávik Csaba képviselő-testületi tagnak kérdései lennének. Kérdezi, hogy a Körmend Múltja, Jelene és Jövője Alapítvány mekkora bevételre tett szert, és mennyivel támogatta a kosárlabda csapatot. Továbbá szeretné megkérdezni, mivel az Alapítvány a tulajdonosa a kosárlabda csapatnak, miért nem ő kéri a támogatást, miért a Kft. ügyvezetője kéri a támogatást?

Bebes István polgármester elmondja, az első kérdést az alapítvány elnökének kellene megfogalmazni. Erre azt tudja mondani, hogy meg fogják fogalmazni a kérdést Elnök Úrnak, aki majd biztosan válaszol. Továbbá elmondja, mindenki az Önkormányzatnak írja le kéréseit, úgy véli, ebben nincs semmi különleges. Azt gondolja, amennyiben az Alapítvány írja a megkeresést a Testületnek, majd ők döntenek, s az alapítványon keresztül értesítik a csapatot, az teljesen mindegy. Ő megérti, hogy egyenesen az Önkormányzatnak címezték a kérelmet.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Szlávik Csaba képviselő-testületi tag elmondja, a magyar bajnokságban második helyezést ért el a csapat, ez egy kiváló eredmény, melyet az Önkormányzat 6 millió forinttal ebben az évben már jutalmazott. A bajnokság befejezése után a csapat menedzsmentjének számolnia kellett azzal, ha elindul a nemzetközi kupában, akkor milyen költségekkel jár ez a szereplés. Tudják -e biztosítani a szükséges anyagiakat, tehát volt -e valamilyen egyeztetés. Tudomása szerint a jobb anyagi körülményekben lévő Székesfehérvári Albacomp az anyagi helyzet miatt a nemzetközi szereplést lemondta. Körmend, mint kisebb település, kevesebb bevétellel ragaszkodott a nemzetközi szerepléshez. Ez miért van? Úgy hiszi, ez nem volt betervezve a költségvetésbe, ez a juttatás.

Bebes István polgármester elmondja, hogy a menedzsment nevében nem tud erre válaszolni, mit tárgyaltak és mit tudtak előre a menedzsment részéről. Mindenesetre azt tudnia kell Képviselő Úrnak, ha a sportot figyeli, aki az első helyezett volt, indult a BL-ben, aki pedig második, az automatikusan indulhatott a BL selejtezőben. A BL selejtezőből való kiesés után pedig automatikus volt a FIBA kupában való indulás. Sok mindent lehet tenni, fel is lehet tenni a kérdést, mit mondjanak a kosárlabda szövetségnek, ha alanyi jogon megkapják a szereplés lehetőségét, majd utána lemondják. Az Alba Fehérvár nem nyerte el a szereplés lehetőségét, utólagosan kerülhettek volna be. Nyugodtan megtehették, hogy lemondják. Le lehet mondani sok mindenről, de nyilván annak megvannak a következményei, ha esetleg újra odakerül a sor, indul vagy sem, akkor a Szövetség mondhatja, hogy nem segíti a kosárlabda klubot. Sok fajta döntést meg lehet hozni ezzel kapcsolatban, úgy véli, a csapat viszi a város jó hírét. A városnak vannak marketing értékei is, ennek tekintetében mind az EGIS, mind pedig a kosárlabda csapat jó irányba próbálja vinni a működtetést. Képviselő Úrnak ismernie kell a világgazdasági folyamatokat, erről sem a csapat, sem maga, sem Képviselő Úr nem tehet. Olyan mértékben növekedtek meg az utazási és egyéb költségek, amit elmondani nem lehet.

Szlávik Csaba képviselő-testületi tag elfogadja az érveket, viszont lenne egy olyan javaslata, hogy a következő évi költségvetésben szerepeltessék a kosárlabda csapat támogatását bizonyos kitételek mellett, például ha nemzetközi szereplésre jogosult, akkor a költségvetésből X összeggel tudnák támogatni. Esetlegesen a bajnokságban elért helyezés miatt X összeggel tudják támogatni a csapatot. Valahol ez jelenjen meg, ne mindig az utolsó pillanatban döntsenek a támogatásról, ha azonnal kell az a csapatnak.

Bebes István polgármester elfogadja a javaslatot, kollégákkal megtárgyalják, és ilyen jellegű döntéshozatalt a költségvetés tárgyalásánál beilleszthetnek javaslatként, így lesz egy vagylagos tartalma. Így kéri a határozati javaslat elfogadását.

Körmend Város Önkormányzata Képviselő-testülete a javaslatot 8 igen, 2 nem szavazattal elfogadja, és a következő határozatot hozza:

**128****/2022. (XI.23.) önkormányzati határozat**

Körmend Város Önkormányzata Képviselő-testülete úgy dönt, hogy egyszeri 8.000.000 Ft. összegű támogatásban részesíti a háromszoros magyar bajnok, tavalyi bajnokságban ezüstérmes körmendi kosárlabdacsapatot működtető Basketball Körmend Sport Kft.-t akként, hogy a támogatás felét az idei, a másik felét a jövő évi költségvetés terhére biztosítja az Önkormányzat.

További kérdés, vélemény nem hangzik el. Bebes István a Képviselő-testület nyílt ülését 8 óra 28 perckor bezárja.

K. m. f.

 Bebes István dr. Stepics Anita

 polgármester jegyző